Ego Acelinus de Merriaco, notum facio tam presentibus quam futuris, quod Regina, mater mea, de bona voluntate sua et pro remedio anime sue et antecessorum suorum, in helemosinam concessit et donavit ecclesie Beate-Marie de Crisenone duodecim bicheta bladi, medietatem ybernagii et aliam tremesagii, in terciis de Creni, et preterea potagium et modagium terre mee de Lissi. Ad cujus petitionem ne aliqua super hoc in posterum posset oriri contentio, litteras meas testimoniales abbatisse et conventui ejusdem loci reddere curavi. Actum, anno ab incarnatione Domini Mº CCº tercio.